প্রজাপতি না শুয়োপোকা

বাংলা ছবিকে এমনিতেই হিন্দি ছবির সঙ্গে লড়াই করে বাঁচতে হয়। তার মাঝে কখনও প্রযোজক পরিচালকের সমন্বয়ের অভাব আবার কখনও ছবি ভালো চললেও সিনেমা হলে প্রাইম টাইম না পাওয়া, এই সব সমস্যার কথা মাঝে মধ্যেই শোনা যায় । অবশ্য ভালো খবর কিছুদিন আগেই টলিউডের অনেক প্রযোজক পরিচালক অভিনেতা একসঙ্গে একটি অনুরোধ পত্র পাঠায় মুখ্যমন্ত্রীর দপ্তরে। সেই নিয়ে এখনই অবশ্য কোন উত্তর আসেনি। বৃহস্পতিবার থেকে ফেসবুকে পরিচালক সুব্রত সেনের একটি পোস্ট নিয়ে তৈরি হয়েছে এক নতুন বিতর্ক। প্রসঙ্গত কিছুদিন আগেই পরিচালক সুব্রত সেন শেষ করলেন তাঁর আগামী ছবি ‘সমরেশ বসুর প্রজাপতি’র শ্যুট।

অন্যদিকে গত জানুয়ারিতে পরিচালক অভিজিৎ সেন এর পরিচালনায় অভিনেতা দেবের আগামী ছবি ঘোষণা করেছেন যার নাম ‘প্রজাপতি’। অবশ্য এই ছবির গল্পের সঙ্গে সমরেশ বসুর গল্পের কোন মিল নেই। প্রসঙ্গত এই পরিচালকের প্রথম ছবি ‘টনিক ‘ বক্সঅফিসে সাফল্যের সঙ্গে চলছে।
এতদূর সবকিছু স্বাভাবিক ছিল। তবে সমস্যা দেখা দিল পরিচালক সুব্রত সেনকে যখন কোন এক ফ্লিম ডিস্ট্রিবিউর ফোন করে সুব্রত সেন এর নিজের ছবির নাম বদলে দিতে বললেন। যদিও দুটি ছবির নামে মিল থাকলেও অনেকটাই আলাদা। দেব এর ছবির নাম ‘প্রজাপতি’ আর সুব্রত সেনের ছবির নাম ‘সমরেশ বসুর প্রজাপতি’।

সুব্রত সেনের কথায়, সাহিত্যিক সমরেশ বসুর লেখা উপন্যাস ‘প্রজাপতি’ অবলম্বনে তিনি ছবি করেছেন, বহুল প্রচলিত এই গল্পের অন্য কোন নাম তিনি ভাবতে পারেননি। তবে এই ছবির নাম রেজিস্ট্রেশন করতে গিয়ে তিনি জানতে পারেন প্রজাপতি নামে আগেই একটি ছবি রেজিস্ট্রেশন করা আছে, যদিও তার গল্পের সঙ্গে সমরেশ বসুর গল্পের কোন সম্পর্ক নেই তাই তিনি তাঁর ছবির নাম রেখেছেন ‘সমরেশ বসুর প্রজাপতি’। কারণ এর আগেও প্রজাপতি নামকে ঘিরে অন্য ছবি হয়েছে, যেমন ‘প্রজাপতি বিস্কুট ‘।

তবে পরিচালক সুব্রত সেন জানান, এই নামে তাঁর কোন সমস্যাই নেই এবং কোন ডিস্ট্রিবিউরের কথায় তিনি তাঁর ছবির নাম পরিবর্তন করতে চাননা। পরে সমস্যা হলে তিনি দেখবেন সেই সময়। এই নিয়ে অবশ্য ‘প্রজাপতি’ ছবির প্রযোজক বা পরিচালকের কেউই তাঁর সঙ্গে যোগাযোগ করেননি।
তবে এই কথা পরিচালক স্যোশাল মিডিয়ায় দেওয়ার সঙ্গে সঙ্গেই পক্ষে বিপক্ষে নানা মতামতে কমেন্ট বক্স ভরে যায়। তারপরেই কাহানি মে টুইস্ট। সন্ধ্যেয় এই প্রতিবেদক যখন এই কপির সঙ্গে ফেসবুকে সুব্রতর পোস্ট এর স্ক্রিনশট নেবার চেষ্টা করে তখন দেখা যায়, পোস্ট গায়েব। প্রজাপতি পাখনা মেলে উড়ে গেছে। শুধু রেখে গেছে প্রজাপতি ছবির প্রোমোশনের কিছু সুগন্ধ। সত্যি, পরিচালক না হয়ে ব্র্যান্ড ম্যানেজার হলেও বেশ হতো।